Standbeeld-flop lyk soos ŉ groot grapDie resultaat van die “restourasie” (Foto: Antonio Capel Artista/Facebook) Soms is dit beter om ŉ professionele persoon te vra om iets te doen … ŉ Figuur op ŉ gebou in Spanje is die jongste kunswerk wat onder amateurhande deurgeloop het. Die standbeeld in Palencia is nou bykans onherkenbaar ná ŉ flop van ŉ restourasie. Sosialemediagebruikers het met net soveel woede reageer as wat hulle ŉ bespotting daarvan gemaak het. Die kunstenaar Antonio Guzman Capel het foto’s van die restourasie op Facebook gedeel. Volgens plaaslike berigte is die slagoffer van die “restourasie” ŉ figuur op die muur van ŉ gebou uit die vroeë 20ste eeu. Die figuur was eens die gesig van ŉ vrou wat glimlag langs vee. Nou is dit egter net ŉ kluit met twee oë en ŉ mond. “Dit lyk soos die kop van ŉ strokiesprent-karakter,” het Capel geskryf. Volgens hom is die grootste misdaad die persoon wat die restourasie versoek het. Spanje se vereniging van professionele restoureerders en bewaarders het die restourasie op Twitter veroordeel en gesê “Dit is nié ŉ restourasie nie.”